Rusland wil Amerika se spore op die maan soekRusland sê sy ruimtevaarders sal oor sowat 15 jaar self gaan kyk of Amerikaanse ruimtevaarders regtig op die maan geland het. Hier poseer Buzz Aldrin in 1969 vir ’n foto tydens die eerste Amerikaanse maanlanding. Foto: Wikipedia Het die Amerikaners regtig in 1969 op die maan geland? Rusland is nie so seker nie; daarom sal ruimtevaarders op ŉ eersdaagse Russiese maansending probeer vasstel of dit werklik gebeur het. Die hoof van Rusland se Roscosmos-ruimteagentskap het Saterdag in ŉ video op Twitter gesê dié agentskap het hom voorgeneem om maan toe te vlieg en vas te stel of die Amerikaners regtig 49 jaar gelede op die maan geland het of nie, berig Deutsche Welle. In sy antwoorde op vrae wat gebruikers getwiet het, het dit voorgekom asof Dmitry Rogozin ŉ grap maak oor die Russiese sending, hoewel samesweringsteorieë oor die Amerikaanse maanlanding volop is in Rusland. Die Sowjetunie het sy maanprogram in die middel 1970’s laat vaar nadat vier eksperimentele vuurpyle ontplof het. Rusland is van plan om sy eerste ruimtevaarders vroeg in die 2030’s na die maan te stuur. Die destydse Sowjetunie het sy maanprogram in die middel 1970’s laat vaar nadat vier eksperimentele vuurpyle ontplof het. Die ruimtevaarders sal na verwagting twee weke op die maan vertoef. Rogozin het in die video gesê geen land kan so ’n sending alleen uitvoer nie en dat Rusland hoop om Amerika, Europa en China se samewerking te verkry. Amerikaanse ruimtevaarders het die eerste maanlanding in Julie 1969 met die Apollo 11-sending onderneem toe Neil Armstrong die eerste mens was wat voet op die maan gesit het. Dit het plaasgevind midde-in die ruimtewedloop waarin die VSA en die Sowjetunie destyds gewikkel was.